Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Σουηδία να εφαρμόζει διαφοροποιημένο συντελεστή ειδικού φόρου κατανάλωσης στα καύσιμα χωρίς διοξείδιο του άνθρακα, σύμφωνα με το άρθρο 8, παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΥΠΟΒΟΛΗ ΤΗΣ ΑΙΤΗΣΗΣ

1.1. Με επιστολή της 8ης Ιουλίου 2002, οι σουηδικές αρχές ενημέρωσαν την Επιτροπή σχετικά με την πρόθεσή τους να εισαγάγουν παρέκκλιση που θα τους επιτρέψει να εφαρμόσουν διαφοροποιημένο συντελεστή ειδικού φόρου κατανάλωσης στα καύσιμα χωρίς διοξείδιο του άνθρακα, σύμφωνα με το άρθρο 8, παράγραφος 4 της οδηγίας 92/81/ΕΟΚ [1].

[1] Οδηγία που δημοσιεύθηκε στην ΕΕ L 316, 31.10.1992, σ. 12, όπως τροποποιήθηκε τελευταία από την οδηγία 94/74/ΕΚ (ΕΕ L 365, 31.12.1994, σ. 46).

Για να λάβει τις πληροφορίες που απαιτούνται ώστε να αξιολογήσει την αίτηση, η Επιτροπή ζήτησε συμπληρωματικές πληροφορίες με επιστολή της 8ης Αυγούστου 2002, στην οποία οι σουηδικές αρχές απάντησαν στις 20 Σεπτεμβρίου 2002. Η απάντηση των σουηδικών αρχών επέτρεψε στην Επιτροπή να ολοκληρώσει την αξιολόγησή της όσον αφορά την εφαρμογή παρέκκλισης.

1.2. Ο σουηδικός ειδικός φόρος κατανάλωσης για τα πετρελαιοειδή αποτελείται από δύο στοιχεία, τον ενεργειακό φόρο και τον φόρο CO2.

Σήμερα, η Σουηδία εφαρμόζει διαφοροποιημένο συντελεστή ειδικού φόρου κατανάλωσης στη βενζίνη και το ντίζελ ανάλογα με τις περιβαλλοντικές προδιαγραφές. Για την περιβαλλοντική κατηγορία 1 [2], ο ενεργειακός φόρος που εφαρμόζεται είναι 3,16 σουηδικές κορώνες (0,32 EUR [3]) ανά λίτρο για τη βενζίνη και 1,32 σουηδικές κορώνες (0,14 EUR) ανά λίτρο για το ντίζελ. Εξάλλου, το μερίδιο του φόρου CO2 παραμένει αμετάβλητο στο πλαίσιο των διαφόρων περιβαλλοντικών κατηγοριών, και ανέρχεται σε 1,46 σουηδικές κορώνες (0,16 EUR) για τη βενζίνη και 1,80 σουηδικές κορώνες (0,20 EUR) για το ντίζελ.

[2] Σύμφωνα με τις σουηδικές αρχές, τα καύσιμα κατηγορίας 1, στα οποία εφαρμόζεται ο χαμηλότερος συντελεστής, ανήλθαν στο 100% περίπου των καυσίμων που πωλήθηκαν το 2001 τόσο βενζίνης όσο και ντίζελ.

[3] Η συναλλαγματική ισοτιμία στρογγυλοποιείται σε 9,73 σουηδικές κορώνες για ένα ευρώ.

Η Σουηδία προτείνει την τροποποίηση της νομοθεσίας της σχετικά με τον ειδικό φόρο κατανάλωσης για τα πετρελαιοειδή (νόμος περί ενεργειακού φόρου 1994:1776) ώστε να περιορισθεί, ή και να μειωθεί στο μηδέν ο φόρος CO2 που επιβάλλεται στη βενζίνη και το ντίζελ, στο βαθμό που τα καύσιμα χωρίς CO2 σε μικτή ή καθαρή μορφή αντικαθιστούν τη βενζίνη ή το ντίζελ που χρησιμοποιείται ως καύσιμο κινητήρων.

Σκοπός αυτού του μέτρου είναι να συμβάλει στη βελτίωση του περιβάλλοντος, και κυρίως στη μείωση των εκπομπών διοξειδίου του άνθρακα. ´Αλλα αποτελέσματα της αντικατάστασης των πετρελαιοειδών, με την αύξηση της χρησιμοποίησης καυσίμων χωρίς διοξείδιο του άνθρακα που παράγονται από ανανεώσιμες πηγές ενέργειας, είναι η μείωση της εξάρτησης της ΕΕ από τρίτες χώρες, η εφαρμογή του βιώσιμου ενεργειακού εφοδιασμού της ΕΕ και η συνεισφορά στη γεωργική πολιτική.

Η Σουηδία προτίθεται, εξάλλου, να προωθήσει την ανάπτυξη των βιοκαυσίμων με πρότυπα σχέδια. Σύμφωνα με το άρθρο 8, παράγραφος 2 της οδηγίας 92/81/ΕΟΚ του Συμβουλίου, η Σουηδία μπορεί να εφαρμόσει συνολικές ή μερικές απαλλαγές ή μειώσεις, που θα υπόκεινται σε φορολογικό έλεγχο, στον τομέα των προτύπων σχεδίων για την τεχνολογική ανάπτυξη προϊόντων περισσότερο φιλικών προς το περιβάλλον, και ειδικότερα σε σχέση με καύσιμα από ανανεώσιμες πηγές.

Το μέτρο αυτό προβλέπεται να αρχίσει να ισχύει από την 1η Ιανουαρίου 2003, ή σε μεταγενέστερη ημερομηνία που θα καθορίσει η κυβέρνηση εφόσον λάβει τη σχετική έγκριση από την ΕΕ , και θα λήξει στις 31 Δεκεμβρίου 2007.

Οι απολεσθέντες φόροι, ως αποτέλεσμα της μείωσης του συντελεστή ειδικού φόρου κατανάλωσης, υπολογίζονται σε 750 εκατομμύρια περίπου σουηδικές κορώνες (77 εκατομμύρια ευρώ) ετησίως.

1.3. Το κόστος παραγωγής καυσίμων χωρίς διοξείδιο του άνθρακα υπερβαίνει εκείνο της συμβατικής βενζίνης και του ντίζελ σε πολύ μεγαλύτερο βαθμό από την προβλεπόμενη μείωση του φόρου CO2. Χωρίς τη μείωση του φόρου, η τιμή λιανικής πώλησής τους δεν θα είναι επομένως ανταγωνιστική. Η μείωση αυτή έχει ως στόχο να αντισταθμίσει ένα μέρος του επιπλέον κόστους παραγωγής. Με την εξάλειψη της διαφοράς αυτής, τα καύσιμα χωρίς CO2 θα μπορούν να διατίθενται σε ανταγωνιστικότερη τιμή σε σύγκριση με τη συμβατική βενζίνη ή το ντίζελ.

1.4. Η αιτούμενη μείωση του φόρου CO2 προβλέπεται για τα καύσιμα χωρίς CO2.

Με βάση τη βιολογική καταγωγή των ατόμων άνθρακα που περιέχουν, ως καύσιμα χωρίς CO2 θεωρούνται τα επόμενα προϊόντα:

- Λίπη και λάδια ζωικά ή φυτικά και τα παράγωγά τους, που υπάγονται στους κωδικούς ΣΟ 1501 έως 1518,

- Αλκοόλες, που υπάγονται στους κωδικούς ΣΟ 2207 20 00 και 2905 11 00, μη μετουσιωμένες και χωρίς συνθετική καταγωγή, και όμοια προϊόντα,

- ´Άλλα προϊόντα που παράγονται από βιομάζα,

Η μείωση του φόρου CO2 θα είναι ανάλογη με τη βιολογική καταγωγή των ατόμων άνθρακα του καυσίμου.

1.5. Υπό τον όρο ότι το συγκεκριμένο καύσιμο πληροί τα προαναφερθέντα κριτήρια, η μείωση του συντελεστή θα χορηγείται σε όλους τους παραγωγούς στα κράτη μέλη ή σε τρίτες χώρες, των οποίων το προϊόν κυκλοφορεί στην αγορά της Σουηδίας. Η μείωση του φόρου CO2 χορηγείται αυτόματα, χωρίς να συνεπάγεται σύστημα εφαρμογής και επιστροφής.

2. ΑΞΙΟΛΟΓΗΣΗ ΤΗΣ ΕΠΙΤΡΟΠΗΣ

2.1. Σύμφωνα με το άρθρο 8, παράγραφος 4 της οδηγίας 92/81/EΟΚ, το Συμβούλιο, αποφασίζοντας ομόφωνα μετά από πρόταση της Επιτροπής, δύναται να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις των ειδικών φόρων κατανάλωσης για ειδικούς λόγους πολιτικής.

Οι σουηδικές αρχές ενημέρωσαν την Επιτροπή σχετικά με την πρόθεσή τους να εισαγάγουν παρέκκλιση που θα τους επιτρέψει να διαφοροποιήσουν τους συντελεστές ειδικού φόρου κατανάλωσης για τα καύσιμα χωρίς διοξείδιο του άνθρακα, σύμφωνα με το άρθρο 8, παράγραφος 4 της οδηγίας 92/81/ΕΟΚ [4].

[4] Οδηγία που δημοσιεύθηκε στην ΕΕ L 316, 31.10.1992, σ. 12, όπως τροποποιήθηκε τελευταία από την οδηγία 94/74/ΕΚ (ΕΕ L 365, 31.12.1994, σ. 46).

Σύμφωνα με την οδηγία 92/81/EΟΚ, τα άλλα κράτη μέλη ενημερώθηκαν σχετικά με την αίτηση της Σουηδίας.

2.2. Οι εξαιρέσεις ή μειώσεις που ζητούνται βάσει του άρθρου 8, παράγραφος 4 της οδηγίας 92/81/EΟΚ πρέπει να εξεταστούν υπό το πρίσμα της συμβατότητάς τους με τις κοινοτικές πολιτικές.

Εδώ και αρκετά έτη η ΕΕ εφαρμόζει πολιτική μείωσης των εκπομπών διοξειδίου του άνθρακα, με ορόσημο την πρόσφατη υπογραφή από την Ευρωπαϊκή ´Ένωση του πρωτοκόλλου του Κυότο [5].

[5] Απόφαση του Συμβουλίου της 25 Απριλίου 2002, για την έγκριση, εξ ονόματος της Ευρωπαϊκής Κοινότητας, του Πρωτοκόλλου του Κυότο στη Σύμβαση-Πλαίσιο των Ηνωμένων Εθνών για τις κλιματικές μεταβολές και την από κοινού τήρηση των σχετικών δεσμεύσεων.

Η ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο και στην Οικονομική και Κοινωνική Επιτροπή - Φορολογική πολιτική στην Ευρωπαϊκή Ένωση - προτεραιότητες για τα προσεχή έτη [6], καθώς και το έκτο πρόγραμμα δράσης για το περιβάλλον [7], ορίζουν τα φορολογικά μέτρα ως ένα από τα μέσα για την καλύτερη ενσωμάτωση των πτυχών της προστασίας του περιβάλλοντος και της υγείας σε όλες τις τομεακές πολιτικές της Κοινότητας.

[6] COM(2001) 260 τελικό.

[7] COM(2001) 547 τελικό.

Συνεπώς, η μείωση φόρου που ζητούν οι σουηδικές αρχές είναι σύμφωνη με:

- την περιβαλλοντική πολιτική της Κοινότητας για τη μείωση των εκπομπών CO2 και

- την ενεργειακή πολιτική της Κοινότητας για τη διασφάλιση του βιώσιμου ενεργειακού εφοδιασμού της.

Η Επιτροπή παρατηρεί ότι οι συνολικοί πραγματικοί συντελεστές του ειδικού φόρου κατανάλωσης (βλ. παρακάτω πίνακα) για τα καύσιμα που προέρχονται από προϊόντα 100% χωρίς διοξείδιο του άνθρακα είναι, στην περίπτωση βιοκαυσίμου ισοδύναμου με τη βενζίνη, υψηλότεροι από τον ελάχιστο συντελεστή που εφαρμόζεται στην Κοινότητα. Για το καθαρό βιοντίζελ το φορολογικό επίπεδο μπορεί να κατέβει κάτω από το επίπεδο του σχετικού κοινοτικού συντελεστή, έως 140 ευρώ/1000 λίτρα. Ωστόσο, ο πολιτικός συμβιβασμός που επετεύχθη σχετικά με την πρόταση τροποποίησης της οδηγίας 92/81/ΕΟΚ του Συμβουλίου για τα βιοκαύσιμα [8] επιτρέπει την πλήρη απαλλαγή από τους ειδικούς φόρους κατανάλωσης υπό ορισμένους όρους. Οι όροι αυτοί πληρούνται στην παρούσα περίπτωση.

[8] Πρόταση οδηγίας του Συμβουλίου για την τροποποίηση της οδηγίας 92/81/ΕΟΚ όσον αφορά τη δυνατότητα εφαρμογής μειωμένου συντελεστή ειδικού φόρου κατανάλωσης σε ορισμένα πετρελαιοειδή που περιέχουν βιοκαύσιμα και στα βιοκαύσιμα COM(2001) 547 τελικό, ΕΕ C 103Ε, 30.4.2002, σ. 217.

>ΘΕΣΗ ΠIΝΑΚΑ>

Η σουηδική κυβέρνηση θα πραγματοποιεί ελέγχους επί των τιμών ώστε να μη σημειώνεται υπεραντιστάθμιση υπέρ των καυσίμων χωρίς CO2 σε σύγκριση με τα αντίστοιχα ορυκτά καύσιμα.

Όσον αφορά τους κανόνες για τις κρατικές ενισχύσεις, η Επιτροπή θα εκδώσει απόφαση σχετικά με το συμβατό της πρότασης όταν το Συμβούλιο επιτρέψει στη Σουηδία την εισαγωγή αυτού του μέτρου.

3. ΑΠΟΦΑΣΗ

Η Επιτροπή προτείνει, δυνάμει του άρθρου 8, παράγραφος 4 της οδηγίας 92/81/ΕΟΚ του Συμβουλίου, να εξουσιοδοτήσει το Συμβούλιο τη Σουηδία να εφαρμόσει μέχρι τις 31 Δεκεμβρίου 2007 διαφοροποιημένους συντελεστές ειδικού φόρου κατανάλωσης στα καύσιμα χωρίς CO2 σύμφωνα με το άρθρο 8, παράγραφος 4 της οδηγίας 92/81/ΕΟΚ.

Ο πραγματικός ειδικός φόρος κατανάλωσης που εφαρμόζεται στα καύσιμα χωρίς CO2 που αντικαθιστούν τη βενζίνη δεν μπορεί να είναι μικρότερος από ΕΥΡΩ 320 ανά 1000 λίτρα.

Ο πραγματικός ειδικός φόρος κατανάλωσης που εφαρμόζεται στα καύσιμα χωρίς CO2 που αντικαθιστούν το ντίζελ δεν μπορεί να είναι μικρότερος από ΕΥΡΩ 140 ανά 1000 λίτρα.

Βάσει τακτικής εξέτασης που θα πραγματοποιούν οι σουηδικές αρχές, η μείωση του ειδικού φόρου κατανάλωσης πρέπει να προσαρμοστεί ώστε να αποφευχθεί η υπεραντιστάθμιση του επιπλέον κόστους παραγωγής των καυσίμων χωρίς CO2.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Σουηδία να εφαρμόζει διαφοροποιημένο συντελεστή ειδικού φόρου κατανάλωσης στα καύσιμα χωρίς διοξείδιο του άνθρακα, σύμφωνα με το άρθρο 8, παράγραφος 4 της οδηγίας 92/81/ΕΟΚ

(Μόνο το σουηδικό κείμενο είναι αυθεντικό)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [9] και, ιδίως το άρθρο 8, παράγραφος 4,

[9] ΕΕ L 316, 31.10.1992, σ. 12. Οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365 της 31.12.1994, σ. 46).

την πρόταση της Επιτροπής,

Εκτιμώντας τα εξής:

(1) Σύμφωνα με το άρθρο 8, παράγραφος 4 της οδηγίας 92/81/ΕΟΚ, η Σουηδία ζήτησε την εξουσιοδότηση του Συμβουλίου για να εφαρμόζει διαφοροποιημένο συντελεστή ειδικού φόρου κατανάλωσης στα καύσιμα χωρίς διοξείδιο του άνθρακα. Τα άλλα κράτη μέλη ενημερώθηκαν σχετικά με την αίτηση αυτή.

(2) Στην ανάπτυξη των ανανεώσιμων ενεργειών, και ιδίως των βιοκαυσίμων, δίνει ιδιαίτερη έμφαση η Κοινότητα από το 1985. Στις 7 Νοεμβρίου 2001 [10], η Επιτροπή υιοθέτησε σχέδιο δράσης και δύο προτάσεις οδηγίας με σκοπό να ενθαρρύνει τη χρησιμοποίηση υποκατάστατων καυσίμων στον τομέα των μεταφορών, αρχίζοντας με ρυθμιστικά και φορολογικά μέτρα που αποβλέπουν στην προώθηση των βιοκαυσίμων. Η παρέκκλιση που ζητούν οι σουηδικές αρχές είναι κατά συνέπεια σύμφωνη με την πολιτική της Κοινότητας για την προώθηση του τομέα των βιοκαυσίμων προς το συμφέρον της προστασίας του περιβάλλοντος και τη διασφάλιση του ενεργειακού εφοδιασμού.

[10] COM(2001) 547 τελικό, 7.5.2001.

(3) Στη Σουηδία, ο συνολικός ειδικός φόρος κατανάλωσης για τα πετρελαιοειδή αποτελείται από δύο στοιχεία, τον ενεργειακό φόρο και τον φόρο CO2. Ο συντελεστής του φόρου CO2 θα μπορούσε να μειωθεί στο μηδέν στο μέτρο που τα καύσιμα χωρίς CO2 σε μεικτή ή καθαρή μορφή αντικαθιστούν τα συμβατικά πετρελαιοειδή όπως η βενζίνη και το ντίζελ. Η μείωση του φόρου CO2 είναι ανάλογη με τη βιολογική καταγωγή των ατόμων άνθρακα του καυσίμου.

(4) Με βάση τη βιολογική καταγωγή των ατόμων άνθρακα που περιέχουν, ως καύσιμα χωρίς CO2 θεωρούνται τα επόμενα προϊόντα:

- Λίπη και λάδια ζωικά ή φυτικά και τα παράγωγά τους, που υπάγονται στους κωδικούς ΣΟ 1501 έως 1518,

- λκοόλες, που υπάγονται στους κωδικούς ΣΟ 2207 20 00 και 2905 11 00, μη μετουσιωμένες και χωρίς συνθετική καταγωγή, και όμοια προϊόντα,

- ´Αλλα προϊόντα που παράγονται από βιομάζα.

(5) Ο διαφοροποιημένος συντελεστής θα πρέπει να εφαρμόζεται στα καύσιμα χωρίς CO2 στο σημείο παραγωγής ή εισαγωγής. Η απαλλαγή του φόρου CO2 θα πρέπει να χορηγείται αυτόματα, χωρίς να συνεπάγεται σύστημα εφαρμογής και επιστροφής.

(6) Οι διατάξεις της παρούσας Απόφασης δεν θίγουν την εφαρμογή του άρθρου 27 παράγραφος 1, στοιχεία α) και β) της οδηγίας 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά [11] όσον αφορά την υποχρεωτική απαλλαγή της μετουσιωμένης αλκοόλης και του καθεστώτος κυκλοφορίας της, δεδομένου ότι το παρόν καθεστώς φορολόγησης πρέπει να εφαρμόζεται μόνο στις συγκεκριμένες περιπτώσεις μετουσιωμένης αλκοόλης που χρησιμοποιείται ως καύσιμο ή ως πρόσθετο καυσίμου σύμφωνα με το άρθρο 2, παράγραφος 3 της οδηγίας 92/81/ΕΟΚ

[11] ΕΕ L 316, 31.10.1992, σ 21.

(7) Το κόστος παραγωγής καυσίμων χωρίς διοξείδιο του άνθρακα υπερβαίνει εκείνο των συμβατικών καυσίμων, οπότε η τιμή λιανικής πώλησής τους δεν θα είναι ανταγωνιστική χωρίς τη μείωση του φόρου CO2. Η μείωση του ειδικού φόρου κατανάλωσης έχει ως στόχο να αντισταθμίσει εν μέρει το επιπλέον κόστος παραγωγής των καυσίμων χωρίς CO2 σε σύγκριση με τα ορυκτά καύσιμα. Προκειμένου να αποφευχθεί η υπεραντιστάθμιση, η κυβέρνηση της Σουηδίας θα πρέπει να επιθεωρεί τακτικά το κόστος παραγωγής των καυσίμων χωρίς CO2.

(8) Η χορηγηθείσα εξουσιοδότηση θα ισχύει για διάστημα έξι ετών.

(9) Η Επιτροπή επανεξετάζει ανά τακτά διαστήματα αυτές τις μειώσεις και εξαιρέσεις ώστε να ελέγχει κατά πόσο στρεβλώνουν τον ανταγωνισμό ή παρεμποδίζουν τη λειτουργία της εσωτερικής αγοράς και κατά πόσο συμβιβάζονται με τις κοινοτικές πολιτικές για τον ανταγωνισμό, την προστασία του περιβάλλοντος και της υγείας, για την ενέργεια και τις μεταφορές.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Σουηδία εξουσιοδοτείται να εφαρμόζει διαφοροποιημένο συντελεστή φόρου διοξειδίου του άνθρακα (φόρος CO2) στα καύσιμα χωρίς διοξείδιο του άνθρακα (καύσιμα χωρίς CO2).

Άρθρο 2

Με βάση τη βιολογική καταγωγή των ατόμων άνθρακα που περιέχουν, ως καύσιμα χωρίς CO2 θεωρούνται τα επόμενα προϊόντα:

α) Λίπη και λάδια ζωικά ή φυτικά και τα παράγωγά τους, που υπάγονται στους κωδικούς ΣΟ 1501 έως 1518,

β) Αλκοόλες, που υπάγονται στους κωδικούς ΣΟ 2207 20 00 και 2905 11 00, μη μετουσιωμένες και χωρίς συνθετική καταγωγή, και όμοια προϊόντα,

γ) ´Αλλα προϊόντα που παράγονται από βιομάζα.

Με τον όρο «βιομάζα» νοείται το βιοαποικοδομήσιμο τμήμα των προϊόντων, απορριμμάτων και καταλοίπων από τη γεωργία (που περιέχουν φυτικές και ζωικές ουσίες) και τη δασοκομία και τις συναφείς βιομηχανίες, καθώς και το βιοαποικοδομήσιμο τμήμα των βιομηχανικών και αστικών απορριμμάτων και καταλοίπων.

Άρθρο 3

Η μείωση του φόρου CO2 θα είναι ανάλογη με τη βιολογική καταγωγή των ατόμων άνθρακα του καυσίμου.

Άρθρο 4

Ο πραγματικός ειδικός φόρος κατανάλωσης που θα εφαρμόζεται στα καύσιμα χωρίς CO2 που αντικαθιστούν τη βενζίνη δεν μπορεί να είναι μικρότερος από ΕΥΡΩ 320 ανά 1000 λίτρα.

Ο πραγματικός ειδικός φόρος κατανάλωσης που θα εφαρμόζεται στα καύσιμα χωρίς CO2 που αντικαθιστούν το ντίζελ δεν μπορεί να είναι μικρότερος από ΕΥΡΩ 140 ανά 1000 λίτρα.

Άρθρο 5

Βάσει τακτικής εξέτασης που θα πραγματοποιούν οι σουηδικές αρχές, η μείωση του ειδικού φόρου κατανάλωσης θα προσαρμόζεται ώστε να λαμβάνονται υπόψη οι μεταβολές στις τιμές των πρώτων υλών και να αποφευχθεί η υπεραντιστάθμιση του επιπλέον κόστους παραγωγής των καυσίμων χωρίς CO2.

Άρθρο 6

Η παρούσα απόφαση λήγει στις 31 Δεκεμβρίου 2007.

Άρθρο 7

Η παρούσα απόφαση απευθύνεται στη Σουηδία.

Βρυξέλλες,

Για το Συμβούλιο

Ο Πρόεδρος